**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 28.02.2021, ora 08.00 – 01.03.2021, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.03.2021, ora 07.00**

**RÂURI**

**Debitele au fost** **în general staționare,** exceptând râurile din bazinele hidrografice Vișeu, Iza, Tur și cursurile mijlocii și inferioare ale Crasnei, Barcăului, Crișurilor, Timișului, Bârzavei, Carașului și Nerei, unde au fost în scădere.

Formaţiunile de gheaţă (gheaţă la maluri, năboi, pod de gheață) prezente pe râul Răstolița și în bazinele superioare ale Moldovei, Bistriței și Jijiei s-au menținut fără modificări importante.

Debitele se situează la valori în jurul și peste mediile multianuale lunare, exceptând râurile din bazinele hidrografice: Barcău, Crişuri, Târnave, Bega, Bistra, Cerna, Vedea, Jiu mijlociu şi inferior, Olt inferior, Argeş mijlociu şi inferior, cursul mijlociu al Mureșului şi cursul mijlociu și inferior al Jijiei, unde sunt cuprinse între 30-90% din normalele lunare și râurile din bazinele hidrografice: Bega Veche, Râmnicu Sărat şi Bârlad, unde au valori sub 30% din acestea.

**Nivelurile** pe râuri la stațiile hidrometrice **se situează sub** **COTELE DE ATENȚIE.**

**Debitele vor fi, în general, staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Arieș, Bega, Timiș, Bârzava, Caraș, Nera, Cerna și cursul inferior al Mureșului, unde vor fi în scădere.

Datorită precipitațiilor lichide, slabe cantitativ, prognozate și cedării apei din stratul de zăpadă, sunt posibile ușoare creșteri de debite și niveluri pe unele râuri mici din Transilvania, Moldova și nordul Munteniei.

Formațiunile de gheață (gheaţă la maluri, năboi, pod de gheaţă) existente se vor menține fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE.**

**DUNĂRE**

**Debitul la intrarea în ţară** (secţiunea Baziaş) **în intervalul 28.02-01.03.2021 a fost în scădere, având valoarea de 7000 m3/s**, peste media multianuală a lunii **februarie (5300 m3/s).**

Pe tot sectorul aval de Porţile de Fier debitele au fost în scădere.

**Debitul la intrarea în ţară** (secţiunea Baziaş) **va fi în scădere (6900 m3/s).**

Pe tot sectorul din aval de Porţile de Fier debitele vor fi în scădere.

**Se situează în faza I de apărare următoarele sectoare de dig:**

-Măcin-Iglița-Carcaliu, Peceneaga-Turcoaia, Ostrov-Peceneaga, Gârliciu-Dăeni, Ciulineț-Isaccea, Smârdan-23 August I şi II, 23 August-Grindu, Grindu-Canton km. 30, Crişan, Gorgova, Letea, Pardina (din administrarea S.G.A. Tulcea), Măcin, Smârdan, Chilia Veche (din administrarea consiliilor locale), dig Şosea Măcin-Smârdan (administrare privată)– **jud Tulcea;**

-Ciobanu-Gârliciu (km 19+150, km 21+950, km 25+450)-din administrarea S.G.A. Constanța **–jud. Constanța.**

**Se situează în faza a II-a de apărare următoarele sectoare de dig:**

-T. Vladimirescu, Canton km. 30-Ciulineț, R3, R4 (din administrarea S.G.A. Tulcea); Nufăru-Victoria (din administrarea consiliilor locale)- **jud. Tulcea.**

**2.** **Situaţia meteorologică în intervalul 28.02.2021, ora 08.00 –01.03.2021, ora 06.00**

**Este în vigoare până pe data de 01.03.2021, la ora 12:00, informarea meteorologică nr. 29, vizând intensificări temporare ale vântului în cea mai mare parte a țării, cu viteze la rafală, în general, de 45-55 km/h (în zona înaltă a Carpaților Meridionali 80-90 km/h).**

**În ţară,** vremea s-a răcit în majoritatea regiunilor, mai accentuat în cele sudice, dar valorile termice au continuat să se situeze peste normele acestei zile în toată țara. Astfel, temperaturile maxime s-au încadrat între 6 grade la Joseni, Stânca Ștefănești şi Întorsura Buzăului și 15 grade la Calafat. Cerul a fost variabil, cu înnorări persistente în prima parte a zilei în est și sud-est, când izolat a plouat slab în estul Munteniei. Noaptea cerul a devenit noros în nordul, centrul și estul teritoriului, unde au căzut precipitații slabe, ploi local în Moldova și în estul Munteniei și izolat în Dobrogea, predominant ploi în Maramureș și Transilvania, ninsori în Carpații Orientali și izolat în Meridionali. Vântul a suflat moderat, cu intensificări îndeosebi în cursul zilei în regiunile estice, unde rafalele au fost de 45...55 km/h şi trecător au depășit 60 km/h la stația meteo Cotnari, precum și în zona montană, unde la altitudinile mari ale Carpaților Meridionali și Orientali rafalele au atins 70...80 km/h, temporar peste 100 km/h la Vârful Țarcu, iar zăpada a fost viscolită și spulberată. La ora 06.00 se înregistrau -5 grade la Bozovici și 7 grade la Drobeta-Turnu Severin.

**Observație:** în intervalul de diagnoză au fost în vigoare 2 atenționări cod galben pentru fenomene meteorologice periculoase imediate, emise de SRPV Constanța și SRPV Timișoara.

**La Bucureşti,** deși valorile termice au marcat o scădere față de ziua precedentă, vremea s-a menținut caldă pentru sfârşitul lunii februarie, cu o maximă de 13 grade la toate staţiile meteo. Cerul a fost variabil, cu înnorări în special în prima parte a zilei. Vântul a suflat slab și moderat. La ora 06.00 se înregistrau 2 grade la staţia meteo Băneasa și 3 grade la Afumaţi şi Filaret.

**3. Prognoza meteorologică în intervalul 01.03.2021, ora 08.00–02.03.2021, ora 8.00**

**În ţară,** în regiunile estice şi sud-estice, iar la începutul intervalului şi în centru, cerul va fi mai mult noros şi temporar, îndeosebi ziua, vor fi precipitaţii slabe sub formă de ploaie, iar trecător în Transilvania și Moldova și lapoviţă sau ninsoare; vântul va sufla moderat, temporar cu intensificări în general de 45...55 km/h. Cu totul izolat, în primele ore, vor fi condiţii de polei. În zona montană vor predomina ninsorile, vântul va sufla cu rafale de 60...80 km/h, cu precădere în prima parte a zilei, viscolind sau spulberând temporar zăpada în special în zona înaltă a Carpaților Meridionali și Orientali. În restul teritoriului, cerul va fi variabil spre parţial noros, precipitaţii trecătoare, mai ales ploi vor fi doar izolat, cu probabilitate mai mare în Oltenia, iar vântul va sufla slab și moderat, cu intensificări izolate în regiunile sud-vestice. Temperaturile maxime se vor încadra în general între 4 și 12 grade, valori apropiate de cele normale pentru începutul lunii martie, iar cele minime vor fi cuprinse între -7 și 3 grade. Mai ales noaptea, pe alocuri se va forma ceaţă.

**La Bucureşti,** vremea va fi apropiată de normalul termic al acestei date. Cerul va fi temporar noros și va ploua slab îndeosebi în prima parte a zilei. Vântul va sufla slab și moderat. Temperatura maximă va fi de 7...8 grade, iar cea minimă de 1...2 grade.

**4. Buletin nivometeorologic pentru perioada 28.02.2021, ora 20.00 - 01.03.2021, ora 20.00**

**Grosimea stratului de zăpadă în 27.02.2021, ora 14:00:**

**Carpaţii Meridionali:** 200 cm la Bâlea-Lac, 125 cm Vf. Țarcu, 120 cm la Vf. Omu, 47 cm la Sinaia, 33 cm la Parâng, 31 cm la Cuntu, 24 cm la Păltiniș, 6 cm la Predeal și 2 cm la Fundata;

**Carpaţii Orientali:** 116 cm la Vf. Călimani, 78 cm la Lăcăuți, 56 cm la Ceahlău-Toaca, 43 cm la Vf. Iezer, 32 cm la Bucin și 23 cm la Penteleu;

**Carpaţii Occidentali:** 51 cm la Semenic, 23 cm la Stâna de Vale, 11 cm la Vf. Vlădeasa de 1800 m, 10 cm la Băișoara.

**Prognoza vremii în intervalul 28.02.2021, ora 20:00 - 01.03.2021, ora 20:00**

În cursul nopții de duminică spre luni și în cursul zilei de luni, va ninge pe arii relativ extinse în Carpații Orientali și Meridionali, și trecător în cei Occidentali. Vântul va prezenta intensificări din sector nordic și nord-vestic, cu intensificări de 50-60 km/h în întreaga arie montană, și de 70-90 km/h pe creste, viscolind ninsoarea. Temporar se va semnala ceață, asociată pe creste și cu depuneri de chiciură.

**Temperaturi prognozate în intervalul 28.02.2021, ora 20:00 – 01.03.2021, ora 20:00:**

**Peste 1800 m:** temperaturi minime: -12...-7 gr.C; temperaturi maxime: -11...-6 gr.C;

**Sub 1800 m:** temperaturi minime: -9...-5 gr.C; temperaturi maxime: -6...2 gr.C;

**Vânt la peste 2000 m:** din sector nordic și nord-vestic, cu viteze temporare de 80-90 km/h.

**Izoterma de 0 grade:** 800 - 1000 m în Carpații Meridionali și Occidentali, 500-800 m în Orientali.

**Evoluția stratului de zăpadă și a riscului de avalanșă**

**Munții Făgăraş RISC MODERAT (2)**

În intervalul 28.02-01.03.2021 la peste 1500 m temperaturile vor fi negative, inclusiv cele diurne, ceea ce va duce la înghețarea și la creșterea stabilității vechiului strat umezit, tasat și compactat. La suprafață se va depune un strat de zăpadă proaspătă, ce poate depăși pe alocuri 10 cm. La peste 1800 m, la supraîncărcări mari se mai pot declanșa avalanșe de dimensiuni mici sau izolat medii în zonele adăpostite. În apropierea crestelor, plăcile mai vechi de vânt încă se mai pot rupe, dacă sunt supuse unor sarcini suplimentare. La altitudini mai mici de 1800 de metri, stratul are dimensiuni mai reduse și temporar va mai ninge, în general slab. În etajul altitudinal 1500-1800 m, pe pantele suficient de înclinate, există riscul declanșării unor avalanșe de mici dimensiuni și cu totul izolat medii, la supraîncărcări mari, în zonele cu depozite consistente.

**Munții Bucegi RISC MODERAT (2)**

Răcirea se va accentua, iar temperaturile vor fi exclusiv negative la peste 1500 m în următoarele zile, ceea ce va ajuta la stabilizarea vechiului strat umezit, tasat și compactat. Temporar va ninge, iar la suprafață se va depune un strat nou de zăpadă proaspătă, ce poate atinge pe alocuri 10 cm. La peste 1800 m, la supraîncărcări mari se mai pot declanșa avalanșe de dimensiuni mici sau izolat medii în zonele adăpostite. În apropierea crestelor, plăcile mai vechi de vânt încă se mai pot rupe, dacă sunt supuse unor sarcini suplimentare. La altitudini mai mici de 1800 de metri, stratul are dimensiuni mai reduse și temporar va mai ninge, în general slab. Îndeosebi în zona 1500-1800 m, pe pantele mai înclinate, se mai pot declanșa avalanșe de dimensiuni mici și izolat medii în zonele cu depozite mai consistente.

**Munții Parâng-Șureanu RISC MODERAT (2)**

Temperaturile predominant negative din intervalul 28.02-01.03.2021, de la peste 1500 m, vor ajuta la stabilizarea stratului deja umezit, tasat și compactat. Temporar se vor semnala ninsori slabe, iar la suprafață se va depune un strat subțire de zăpadă proaspătă. La supraîncărcări mari se mai pot genera avalanșe de dimensiuni mici sau izolat medii în zonele adăpostite. În apropierea crestelor, plăcile mai vechi de vânt se pot rupe încă, dacă sunt supuse unor sarcini suplimentare. La altitudini mai mici de 1800 de metri, stratul are dimensiuni mai reduse și temporar va mai ninge. Îndeosebi în zona 1500-1800 m, pe pantele mai înclinate, se mai pot declanșa avalanșe de dimensiuni mici și izolat medii în zonele cu depozite mai consistente.

**Munții Țarcu-Godeanu RISC MODERAT (2)**

Stratul de zăpadă este umezit, tasat și compactat. Temperaturile predominant negative de la altitudini mai mari de 1500 m vor determinarea înghețarea vechiului strat și vor crește stabilitatea acestuia. Pe creste se mențin cornișele, iar pe versanții înalți plăcile mai vechi de vânt care încă se mai pot fisura la supraîncărcări mari. În zonele cu depozite însemnate de zăpadă încă există un risc de declanșare de avalanșe de dimensiuni mici și cu totul izolat medii. La altitudini mai mici de 1800 de metri, stratul de zăpadă are dimensiuni mai reduse și trecător va ninge slab. Pe pantele înclinate, la supraîncărcări mari, se pot declanșa avalanșe de dimensiuni mici și izolat medii în zonele cu depozite însemnate din zona 1500-1800 m.

**Munții Rodnei RISC MODERAT (2)**

Temperaturile exclusiv negative care sunt așteptate în următoarele zile vor duce la stabilizarea vechiului strat de zăpadă, umezit, tasat și compactat. Stratul subțire de zăpadă proaspătă depusă în ultimele ore va crește ușor în noaptea de duminică spre luni. La altitudini de peste 1500 m, la supraîncărcări mari, se pot declanșa avalanșe de dimensiuni mici și izolat chiar medii, în zonele cu depozite de zăpadă mai însemnate. Riscul este mai prezent la altitudini de peste 1800 m. La altitudini mai mici de 1500 de metri stratul de zăpadă are dimensiuni reduse.

**Munții Călimani-Bistriței-Ceahlău RISC MODERAT (2)**

Temperaturile negative de la peste 1500 m vor duce la înghețarea și stabilizarea vechiului strat de zăpadă, umezit, tasat și compactat. Stratul proaspăt de zăpadă depus în ultimele ore va mai crește în noaptea de duminică spre luni și în cursul zilei de luni. La altitudini de peste 1500 m, la supraîncărcări mari, se pot declanșa avalanșe de dimensiuni mici și izolat chiar medii în zonele cu depozite de zăpadă mai însemnate. Riscul este mai prezent la altitudini de peste 1800 m, îndeosebi în masivul Călimani, unde stratul este mai consistent. În masivele Bistriței și Ceahlău stratul este mai redus, iar riscul este ușor crescut doar pe versanții cu depozite mai importante de zăpadă. La altitudini mai mici de 1500 de metri stratul de zăpadă are dimensiuni reduse.

**Munții Vlădeasa - Muntele Mare RISC REDUS (1)**

Stratul de zăpadă are dimensiuni reduse, este umezit și bine compactat. Răcirea vremii va crește stabilitatea stratului. La supraîncărcări mari, cu totul izolat se pot declanșa avalanșe de dimensiuni mici, pe văile și pantele adăpostite, cu depuneri mai consistente.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MODERAT (2)** | **RISC MODERAT (2)** |
| **BUCEGI** | **RISC MODERAT (2)** | **RISC MODERAT (2)** |
| **PARÂNG - ȘUREANU** | **RISC MODERAT (2)** | **RISC MODERAT (2)** |
| **ȚARCU – GODEANU** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC REDUS (1)** | **RISC REDUS (1)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**A.R.B.D.D. Tulcea** informează telefonic că la data de 28.02.2021, în jurul orei 13:00, a fost semnalat un incendiu de vegetație în desfășurare în zona delimitată de drumul Cardon-Sulina și țărmul Golfului Musura, pe raza Districtului Ecologic Sulina. Ard stuf, papură și vegetație uscată. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT